Mazibuko verlaat die DALindiwe Mazibuko Lindiwe Mazibuko het uit haar pos as die DA se parlementêre leier bedank, het die Sunday Times berig. Mazibuko is drie jaar gelede as die parlementêre leier van die party aangewys. Sy het glo die nuus met die Sunday Times gedeel nog voordat sy Helen Zille, die leier van die party, oor haar besluit ingelig het. Mazibuko wil glo haar studies by Harvard-Universiteit in Amerika voortsit. Zille en Mazibuko het in November 2013 in die openbaar gestry oor die manier waarop die DA se parlementêre koukus die wetgewing oor gelyke indiensneming hanteer het. Na die uitval was daar gerugte dat Mazibuko deur Zille se “nuwe gunsteling”, DA-woordvoerder Mmusi Maimane, gedaag sou word wanneer ŉ nuwe parlementêre leier aangewys moet word. Mazibuko hou vol dat haar besluit niks met haar en Zille se geskil te make het nie. “Ek het verlede jaar in September al die besluit geneem toe ek, tydens ŉ besoek aan Yale-Universiteit, die waarde van so ŉ breek besef het,” het sy aan die koerant gesê. “Ek het dit al vantevore oorweeg en ek glo dit is die regte ding op die regte tyd vir die DA en vir myself, want dit sal dít wat ek polities aan die DA kan bied, verbeter.” Sy sal na verwagting ŉ jaar lank in Amerika spandeer. -SAPA